《赠王法官》
宋代·于石

石作人言豕人立，或啸其梁阚其室。
道人叱咤鞭雷公，驭风骑其行虚空。
赤手缚鬼如缚虎，画地为牢通鬼语。
登坛摄将如有神，问其姓字皆忠臣。
生不求生以害仁，死犹赫赫濯厥灵。
百鬼啖尽何足恤，吾独因之三太息。
关云长，张睢阳，
凜然大节死不屈，至今日月犹争光。
荆州一失不复得，江淮保障谁之力。
欲为汉唐开太平，老天胡不留斯人。

作者简介：元间婺州兰溪人，字介翁，号紫岩，更号两溪。貌古其刚，喜诙谐，自负甚高。宋亡，隐居不出，一意于诗。豪宕激发，其骨苍劲，望而知其为山林旷士。有《紫岩集》。